Sagatavošanās/plānošana — Vieniem un tiem pašiem darbības izdevumiem ir iespējams kumulatīvs finansējums starp tiešo un dalīto pārvaldību, ja veic konkrētus pasākumus, kas nodrošina atbilstību KNR 63. panta 9. punktam un Finanšu regulas 191. panta 3. punktam. Programmas iestādēm būtu jāpievērš īpaša uzmanība šādai KNR 63. panta 9. punkta un Finanšu regulas 191. panta 3. punkta interpretācijai un jāievieš kumulatīvais finansējums saskaņā ar tālāk norādītajiem praktiskajiem posmiem. — KNR 63. panta 9. punkta pirmajā daļā ir paredzēts aizliegums divreiz deklarēt izdevumus saskaņā ar KNR, norādot, ka vienu un to pašu izdevumu posteni var atlīdzināt tikai no viena Savienības finansēšanas instrumenta un ka nevar būt dubults Savienības finansējums saistībā ar vienu un to pašu izdevumu posteni. Šis dubultās deklarēšanas aizliegums attiecas uz izdevumiem, ko vadošā iestāde deklarējusi maksājuma pieteikumā Komisijai, nevis uz maksājuma pieprasījumu, ko atbalsta saņēmējs iesniedzis valsts iestādēm par konkrētu darbību. — Šis noteikums atbilst Finanšu regulas 191. panta 3. punktam. Tomēr Finanšu regulā ir atļauts kumulatīvi piešķirt dotācijas no ES budžeta, ja tas ir atļauts pamataktos. Attiecībā uz daudzgadu finanšu shēmu 2021.–2027. gadam lielākajā daļā pamataktu, arī programmā “Apvārsnis Eiropa”, ir atļauts akumulēt dotācijas ar nosacījumu, ka netiek atmaksāti vairāk kā 100 % no attiecināmajām izmaksām. — VI kohēzijas politikas programmā var norādīt savu nodomu atļaut kumulatīvo finansējumu un jomas, kurās šāds finansējums sniegtu ieguvumus. Pat ja programmā nav atsauces uz šo mehānismu, kumulatīvo finansējumu joprojām var piemērot, ja darbības atbilst programmas prioritātēm. — VI un Komisijas dienesti / piešķīrēja iestāde (attiecīgajai tieši pārvaldītajai ES programmai) var vienoties par koordinētu uzaicinājumu izsludināšanu. Šie uzaicinājumi: — būtu jākoordinē starp VI un Komisijas dienestiem / piešķīrēju iestādi, un ideālā gadījumā tie būtu jāizsludina vienlaikus; — tajos būtu jānorāda, ka gadījumā, ja pieteikuma iesniedzējs izvēlas iesniegt pieteikumus abu instrumentu uzaicinājumos un ja ir pieņemti abi pieteikumi, projekts var saņemt kumulatīvo finansējumu (t. i., atbalstu no abiem instrumentiem); — tajos būtu jānorāda, ka attiecībā uz katru dotāciju ir jāievēro piemērojamās procedūras un attiecināmības noteikumi; — tajos būtu jādefinē finansējuma likmes un nosacījumi, kas tiks piemēroti šādos trīs scenārijos: i) ja pieteikuma iesniedzējs izvēlas iesniegt pieteikumu abu instrumentu uzaicinājumos un abi pieteikumi tiek pieņemti; ii) ja pieteikuma iesniedzējs izvēlas iesniegt pieteikumu abu instrumentu uzaicinājumos, bet tikai viens pieteikums tiek pieņemts; iii) ja pieteikuma iesniedzējs izvēlas iesniegt pieteikumu tikai vienā no divu instrumentu uzaicinājumiem. Turklāt uzaicinājumos būtu jānorāda: — attiecināmības noteikumi (atkarībā no finansējuma avota var būt divi dažādi attiecināmības noteikumu kopumi), izmaksu attiecināmības periods, projekta ilgums, pārskata periodi, abu dotāciju apstiprināšanas termiņi (relevantajai VI un tieši pārvaldītās ES programmas piešķīrējai iestādei šos termiņus vajadzētu saskaņot iepriekš); — finansējuma likmes, kas tiks piemērotas saskaņā ar abiem instrumentiem (atbilstīgi attiecīgajiem tiesību aktiem). Apvienotās finansējuma likmes nedrīkst pārsniegt 100 % no attiecināmajām izmaksām, un tām ir jāatbilst valsts atbalsta noteikumiem; — saturs, kuru pieteikuma iesniedzējiem vajadzētu iekļaut savos priekšlikumos (plašāka informācija ir sniegta tālāk sadaļā “Atbalsta piešķiršana”).

Atbalsta piešķiršana — Priekšlikumos būtu jāiekļauj visi elementi, ko VI un tieši pārvaldītās ES programmas piešķīrēja iestāde izvērtēs savos attiecīgajos atlases procesos. — Priekšlikumu atlase un izvērtēšana tiks veikta atsevišķi katram uzaicinājumam atbilstīgi katra instrumenta mehānismiem un noteikumiem. — Atlasīšana viena konkursa ietvaros negarantē atlasīšanu otra konkursa ietvaros. — Priekšlikumos ir jānorāda, vai pieteikuma iesniedzējs iesniegs pieteikumu otra instrumenta uzaicinājumā. Ja atbilde ir “jā”, nepieciešamība pēc finansēšanas instrumentu efektīvas koordinēšanas nozīmē, ka pieteikumā ir jānorāda arī tas, vai pieteikuma iesniedzējs plāno īstenot potenciāli līdzfinansēto projektu, ja projektu izvēlas i) tikai VI vai ii) tikai piešķīrēja iestāde saskaņā ar tieši pārvaldīto ES programmu. — Ja tikai viens no pieteikumiem ir sekmīgs, atbildīgā iestāde (VI vai piešķīrēja iestāde saskaņā ar tiešo pārvaldību) noslēdz ar atbalsta saņēmēju dotāciju nolīgumu atbilstīgi attiecīgā fonda/instrumenta noteikumiem. Piemēram, ja nolīgums ir noslēgts ar VI (par atbalstu kohēzijas politikas programmā), piemēro KNR un ES valsts atbalsta noteikumus un izsniedz dokumentu, kurā izklāstīti atbalsta nosacījumi. — Ja pieteikums ir iesniegts un atlasīts abos uzaicinājumos, atbalsta saņēmējam būtu jānoslēdz divi atsevišķi dotāciju nolīgumi: viens ar VI, tā sauktais dokuments, kurā izklāstīti atbalsta nosacījumi, un otrs — ar piešķīrēju iestādi tieši pārvaldītajai ES programmai. Katrā dotāciju nolīgumā norāda i) attiecīgā fonda/instrumenta piemērojamos noteikumus un ii) saiti uz otro dotāciju. Dotāciju nolīgums saskaņā ar tieši pārvaldītu ES programmu datu lapā ir atzīmēts kā “sinerģijas darbība” (vai nu dotācijas sagatavošanas, vai dotācijas grozīšanas laikā), un tiks aktivizēti attiecīgie izvēles noteikumi. — Attiecīgajām iestādēm (VI un tieši pārvaldītu programmu piešķīrējām iestādēm) ir jānodrošina, lai darbības līmenī piemērotās apvienotās finansējuma likmes nepārsniegtu 100 % no attiecināmajām izmaksām. — Dalītas pārvaldības gadījumā finansējuma likme, ko piemēro darbības līmenī, un līdzfinansējuma likme relevantās prioritātes līmenī var atšķirties. Sinerģijas darbībās ir jāņem vērā līdzfinansējuma likme prioritātes līmenī, bet galu galā tā būs finansējuma likme darbības līmenī, kā noteikts dokumentā, kurā izklāstīti atbalsta nosacījumi, kas tiks izmantoti, lai saskaņotu ar finansējuma likmi tieši pārvaldītajā programmā un nodrošinātu, ka no Savienības budžeta tiek segts ne vairāk kā 100 %.